**Akatsuki**, coñecida tamén como **Venus Climate Orbiter** (VCO) e como **Planet C** antes do lanzamento, é unha sonda espacial da axencia espacial xaponesa JAXA lanzada o 20 de maio de 2010 mediante un foguete H-IIA desde o Centro de Lanzamento de Tanegashima.

Características
---------------

A misión de Akatsuki (*amanecer* en xaponés) é estudar a atmosfera de Venus en distintas lonxitudes de onda e desentranar o seu funcionamento, así como buscar posible evidencia de actividade volcánica e de relampos. Para iso a sonda leva catro cámaras distintas e un experimento de radio.

A nave ten forma de caixa de 1,6 x 1,6 x 1,25 m con dous paneis solares que proporcionan ata 1200 vatios de potencia eléctrica e unha antena de alta ganancia de 1,6 m de diámetro. No lado oposto á antena se atopa o motor de manobra, de 500 N de pulo e alimentado por hidracina e tetróxido de nitróxeno. Distribuídos pola nave hai 12 propulsores de control de 23 e 3 N de pulo, alimentados só por hidracina. Akatsuki estabilízase nos tres eixos axudada por catro volantes de inercia. O coñecemento da actitude ven dado por unha unidade de referencia inercial, seguidores de estrelas, sensores solares e acelerómetros. No momento do lanzamento a masa da sonda era de 480 kg, propelente incluído, dos cales 34 kg eran de instrumentación científica.

A enerxía producida polos paneis pode ser almacenada en baterías ou usada directamente pola nave. As comunicacións teñen lugar mediante un transpondedor de 20 W funcionando en banda X usando a antena de alta ganancia ou unha das dúas antenas de media ganancia e outras dúas de baixa ganancia. O control térmico acádase mediante illamento multicapa, radiadores e quentadores deseñados para que o interior da nave non pase de 20 °C.

Instrumentos
------------

Akatsuki levaba seis instrumentos a bordo:

* Cámara de 1 Micron (IR1): obtén imaxes das partes inferiores da atmosfera usando lonxitudes de onda de 0,90, 0,97 e 1,01 micrómetros.
* Cámara de 2 Micróns (IR2): obtén imaxes das partes inferiores e medias da atmosfera usando lonxitudes de onda de 1,73, 2,26 e 2,32 micrómetros.
* LIR (*Longwave Infrared Camera*, Cámara de Infravermello de Ondas Largas): estuda a atmosfera superior usando lonxitudes de onda de 10 micróns.
* UVI (*Ultraviolet Imager*, Cámara Ultravioleta): observa a capa superior da cuberta de nubes nas lonxitudes de 263 e 365 nanómetros.
* LAC (*Lightning and Airglow Camera*, Cámara de Relampos e Brillo Atmosférico): busca brillos e relampos na atmosfera.
* Oscilador ultraestable: non é un instrumento en si, pero permite o seguimento preciso da nave mediante ondas de radio.

Perfil da misión
----------------

Akatsuki foi lanzada o 20 de maio de 2010 e posta nunha órbita de transferencia cara Venus. A nave chegou ao seu destino o 6 de decembro de 2010 e o acendido do motor para entrar en órbita do planeta comezou ás 23:49 UTC, con Akatsuki pasando por detrás do planeta durante 22 minutos, nos cales non podería haber comunicación coa sonda. O contacto coa nave non se retomou á hora prevista se non máis dunha hora despois do previsto. O control de terra descubriu que o motor principal fallara debido a unha válvula do sistema de propelente, impedindo a inserción orbital. Tras unha análise da situación, co motor principal inservible, o equipo da misión conseguiu, usando os propulsores de control, facer entrar á sonda na órbita de Venus o 7 de decembro de 2015, cun perixeo de 400 km, un apoxeo de 440.000 km e uns 3 graos de inclinación orbital, unha órbita final moi distinta da órbita científica planeada orixinalmente.

Notas
-----

1. 1 2  N2YO (2011). Real Time Satellite Tracking, ed. "AKATSUKI (PLANET-C)" (en inglés). Consultado o 17 de maio de 2018.
2. 1 2 3 4 5  "Note verbale dated 15 September 2010 from the Permanent Mission of Japan to the United Nations (Vienna) addressed to the Secretary-General" (PDF) (10-57946). 22 de novembro de 2010: 2. Consultado o 17 de maio de 2018.
3. 1 2 3 4 5 6 7 8 9 10 11 12 13  NASA (27 de abril de 2016). "Akatsuki" (en inglés). Consultado o 17 de maio de 2018.
4. ↑  Claude Lafleur (2010). "Planet-C / Akatsuki" (en inglés). Consultado o 17 de maio de 2018.
5. 1 2 3 4 5 6 7  Gunter Dirk Krebs (2016). Gunter's Space Page, ed. "Planet C (VCO, Akatsuki)" (en inglés). Consultado o 17 de maio de 2018.
6. 1 2 3 4 5 6 7 8  Mark Wade (2011). "Akatsuki" (en inglés). Consultado o 17 de maio de 2018.

Véxase tamén
------------

### Outros artigos

* H-IIA
* Venus

|  |  |
| --- | --- |
| Control de autoridades | 
* Wd: Q416448
* EBID: ID
* NSSDC ID: 2010-020D
* SCN: 36576

 |